Addysg, Cymru Enwi, cychwyn a chymhwyso 1 1 Enw’r Rheoliadau hyn yw Rheoliadau Addysg Uwch (Cynlluniau Ffioedd a Mynediad) (Hysbysiadau a Chyfarwyddydau) (Cymru) 2015. 2 Daw’r Rheoliadau hyn i rym ar 31 Gorffennaf 2015 ac maent yn gymwys o ran Cymru. Dehongli 2 Yn y Rheoliadau hyn— ystyr “ Deddf 2015 ” (“ the 2015 Act ”) yw Deddf Addysg Uwch (Cymru) 2015; ac ystyr “panel adolygu” (“ review panel ”) yw’r person, neu banel o bersonau, a benodir gan Weinidogion Cymru o dan adran 44(2) o Ddeddf 2015 . Sylwadau ynghylch hysbysiadau a chyfarwyddydau arfaethedig: hysbysiadau rhybuddio 3 At ddibenion adran 42(2)(d) o Ddeddf 2015, caniateir i sylwadau gael eu cyflwyno yn ysgrifenedig i CCAUC o fewn y cyfnod o 40 o ddiwrnodau sy’n dechrau â dyddiad yr hysbysiad rhybuddio. Trin hysbysiadau a chyfarwyddydau 4 Yn ddarostyngedig i reoliad 5, mae hysbysiad neu gyfarwyddyd a bennir yn adran 41(1) o Ddeddf 2015 i gael ei drin fel pe bai CCAUC wedi ei roi i gorff llywodraethu ar y dyddiad y digwydd y cyntaf o’r digwyddiadau a ganlyn— a bod y corff llywodraethu yn hysbysu CCAUC yn ysgrifenedig ei fod yn derbyn yr hysbysiad neu’r cyfarwyddyd; b bod y cyfnod y caiff y corff llywodraethu wneud cais am adolygiad o’r hysbysiad neu’r cyfarwyddyd ynddo o dan adran 44 o Ddeddf 2015 wedi dod i ben ac nad yw’r corff llywodraethu wedi gwneud cais am adolygiad; c bod adolygiad o’r hysbysiad neu’r cyfarwyddyd o dan adran 44 o Ddeddf 2015 wedi gorffen a bod CCAUC wedi hysbysu’r corff llywodraethu yn ysgrifenedig fod yr hysbysiad neu’r cyfarwyddyd perthnasol yn cael effaith. 5 Nid yw rheoliad 4 yn gymwys at ddibenion cyfrifo’r cyfnod y caiff corff llywodraethu wneud cais am adolygiad ynddo o dan reoliad 8(a). Yr wybodaeth sydd i’w rhoi gyda hysbysiadau a chyfarwyddydau 6 Rhaid i ddatganiad a roddir o dan adran 43 o Ddeddf 2015 gynnwys yr wybodaeth a ganlyn— a dyddiad yr hysbysiad neu’r cyfarwyddyd; b esboniad o ba bryd y caniateir i’r hysbysiad neu’r cyfarwyddyd gael ei drin fel pe bai wedi ei roi; c y seiliau fel y’u disgrifir yn rheoliad 7 y caniateir i gais am adolygiad o’r hysbysiad neu’r cyfarwyddyd gael ei wneud arnynt; d esboniad o’r weithdrefn fel y’i disgrifir yn rheoliad 9 y mae’r corff llywodraethu i’w dilyn er mwyn gwneud cais am adolygiad; e enw a chyfeiriad y panel adolygu y mae cais am adolygiad i gael ei wneud iddo. Y seiliau dros adolygu hysbysiadau a chyfarwyddydau 7 1 Caiff corff llywodraethu wneud cais am adolygiad o hysbysiad neu gyfarwyddyd o dan adran 44 o Ddeddf 2015 ar un neu ragor o’r seiliau a ganlyn— a bod y corff llywodraethu yn cyflwyno ffactor sylweddol i’w ystyried nad yw wedi ei ddwyn i sylw CCAUC o’r blaen am reswm da; b bod y corff llywodraethu yn ystyried bod CCAUC wedi diystyru ffactor sylweddol y dylai fod wedi ei ystyried; c bod y corff llywodraethu yn ystyried bod yr hysbysiad neu’r cyfarwyddyd yn anghymesur yng ngoleuni’r holl ffeithiau perthnasol a gafodd eu hystyried gan CCAUC. 2 Ni chaniateir i gais am adolygiad o hysbysiad neu gyfarwyddyd gael ei wneud pan fo corff llywodraethu wedi hysbysu CCAUC yn ysgrifenedig o dan reoliad 4(a) ei fod yn derbyn yr hysbysiad neu’r cyfarwyddyd. Y weithdrefn i wneud cais am adolygiad o hysbysiadau a chyfarwyddydau 8 Rhaid i gais gan y corff llywodraethu am adolygiad o hysbysiad neu gyfarwyddyd o dan adran 44 o Ddeddf 2015— a cael ei wneud yn ysgrifenedig i’r panel adolygu o fewn y cyfnod o 40 o ddiwrnodau sy’n dechrau â dyddiad yr hysbysiad neu’r cyfarwyddyd; b pennu’r seiliau dros yr adolygiad; c cynnwys y canlynol— i copi o’r hysbysiad neu’r cyfarwyddyd i’w adolygu; ii copi o’r datganiad a roddir gan CCAUC o dan adran 43 o Ddeddf 2015; a iii gwybodaeth i gefnogi’r cais. Y weithdrefn adolygu 9 1 Mae’r rheoliad hwn yn gymwys pan fo corff llywodraethu wedi gwneud cais am adolygiad yn unol â rheoliad 8. 2 Rhaid i’r panel adolygu roi i CCAUC— a manylion am yr hysbysiad neu’r cyfarwyddyd i’w adolygu; b manylion am y seiliau y mae’r cais am adolygiad wedi ei wneud arnynt; ac c copi o’r wybodaeth a ddarparwyd gan y corff llywodraethu i gefnogi’r cais am adolygiad. 3 Rhaid i’r panel adolygu, cyn gynted ag y bo’n ymarferol ar ôl cael cais am adolygiad, ddarparu i’r corff llywodraethu a CCAUC amserlen ddisgwyliedig ar gyfer cwblhau’r adolygiad. 4 At ddibenion yr adolygiad, caiff y panel adolygu wneud cais am wybodaeth bellach oddi wrth— a CCAUC; neu b y corff llywodraethu. 5 Rhaid i gais gan y panel adolygu am wybodaeth bellach gael ei wneud yn ysgrifenedig. 6 Pan fo’r panel adolygu yn gwneud cais am wybodaeth bellach— a oddi wrth CCAUC, rhaid i’r panel adolygu ar yr un pryd ddarparu copi o’r cais i’r corff llywodraethu; a b oddi wrth y corff llywodraethu, rhaid i’r panel adolygu ar yr un pryd ddarparu copi o’r cais i CCAUC. 7 Nid oes rhaid i’r panel adolygu ystyried unrhyw wybodaeth bellach y mae naill ai CCAUC neu’r corff llywodraethu yn ei darparu iddo pan fo’r wybodaeth honno yn cael ei darparu ar ôl diwedd 28 o ddiwrnodau sy’n dechrau â dyddiad y cais. 8 Rhaid i’r panel adolygu— a darparu i’r corff llywodraethu gopi o unrhyw wybodaeth bellach a gyflwynir iddo gan CCAUC mewn ymateb i’w gais; b darparu i CCAUC gopi o unrhyw wybodaeth bellach a gyflwynir iddo gan y corff llywodraethu mewn ymateb i’w gais; c ystyried a yw’n briodol caniatáu sylwadau gan naill ai CCAUC neu’r corff llywodraethu mewn cysylltiad ag unrhyw wybodaeth bellach a gyflwynir iddo mewn ymateb i’w gais am yr wybodaeth honno; d os yw’n ystyried ei bod yn briodol caniatáu sylwadau o dan is-baragraff (c), hysbysu CCAUC a’r corff llywodraethu yn unol â hynny; e ystyried unrhyw wybodaeth a gyflwynir o dan baragraff (4) a’r sylwadau a gyflwynir gan CCAUC neu’r corff llywodraethu yn rhinwedd is-baragraff (c); f llunio adroddiad ysgrifenedig ar yr adolygiad sydd i gynnwys ei ganfyddiadau; g anfon copi dyddiedig o’i adroddiad ysgrifenedig o’r adolygiad i CCAUC a’r corff llywodraethu ar yr un pryd. Y weithdrefn ar ôl adolygu 10 1 Yn dilyn adolygiad o dan adran 44 o Ddeddf 2015, rhaid i CCAUC ystyried adroddiad y panel adolygu ac ailystyried ei benderfyniad i ddyroddi’r hysbysiad neu’r cyfarwyddyd. 2 O fewn y cyfnod o 40 o ddiwrnodau sy’n dechrau â dyddiad adroddiad y panel adolygu, rhaid i CCAUC hysbysu’r corff llywodraethu yn ysgrifenedig a yw’r hysbysiad neu’r cyfarwyddyd yn cael effaith. 3 Rhaid i’r hysbysiad o dan baragraff (2) nodi rhesymau CCAUC dros ei benderfyniad. Cyfarwyddydau cydymffurfio ac ad-dalu 11 1 Os yw CCAUC yn rhoi cyfarwyddyd i gorff llywodraethu sefydliad o dan adran 11 o Ddeddf 2015, rhaid iddo— a ar unwaith roi copi o’r cyfarwyddyd i Weinidogion Cymru; a b ac eithrio yn achos cyfarwyddyd sy’n dirymu cyfarwyddyd cynharach, cyhoeddi copi o’r cyfarwyddyd ar ei wefan o fewn y cyfnod o 7 niwrnod sy’n dechrau â’r dyddiad y rhoddir y cyfarwyddyd i’r corff llywodraethu. 2 Mae copi o gyfarwyddyd a gyhoeddir ar wefan CCAUC o dan baragraff (1)(b) i aros ar y wefan honno hyd nes bod CCAUC— a yn dirymu’r cyfarwyddyd; neu b wedi ei fodloni bod y corff llywodraethu wedi cydymffurfio â’r cyfarwyddyd. 3 At ddibenion paragraff (1)(b), mae’r dyddiad y rhoddir y cyfarwyddyd i gael ei benderfynu yn unol â rheoliad 4. Huw Lewis Y Gweinidog Addysg a Sgiliau, un o Weinidogion Cymru 7 Gorffennaf 2015